google/wiki40b huggingface dataset:
Sandmarkfly

Utseende

Et middelsstort (vingespenn 40 – 45 mm, kan bli større), grått eller gråbrunt nattfly. Forvingen er lyst grå eller gråbrun med små, svartkantede nyre- og ringmerker og mer eller mindre tydelige, doble, mørke mellomlinjer som avgrenser vingens midtfelt. Ytterkanten er gjerne litt lysere enn resten hos mørke eksemplarer. Bakvingen er grå.

Levevis

Larvene lever trolig på ulike gras og urter, men det foreligger få observasjoner på hvilke næringsplanter de bruker ute i naturen. De voksne sommerfuglene flyr i juni – juli. I alle fall lenger sør i Europa holder de seg i ro på et kjølig og fuktig sted en tid på ettersommeren, før de flyr igjen om høsten.

Utbredelse

Arten er utbredt i Nord-Afrika og i hele Europa bortsett fra lengst i nord. I Norge er det spredte funn nord til Sør-Trøndelag, hyppigst på Østlandet.
Maspalomas

Navnet

Direkte oversatt betyr Maspalomas «flere duer». Imidlertid er navnet en forvanskning av Rodrigo Mas de Palomar, en erobrer fra Mallorca som hadde skaffet seg landområder på sørkysten av Gran Canaria.
Taverny

Historie

I 1806 ble kommunen Taverny slått sammen med nabokommunen Saint-Leu, og den nye kommunen ble kalt Saint-Leu-Taverny.
I 1821 ble kommunen Saint-Leu-Taverny delt igjen. Dermed ble Taverny og Saint-Leu igjen separate kommuner.
30. mars 1922 ble en del av arealet tilhørende Taverny fradelt og slått sammen med en del av arealet fra Montigny-lès-Cormeilles og en del av arealet fra Pierrelaye og kommunen Beauchamp ble opprettet.
Jakob Erlandsen (biskop)

Bakgrunn

Jakob Erlandsen tilhørte den danske adelsslekten Hvide-slekten. Han var sønn av Erland og Cæcilie (der var datterdatter av Sune Ebbesen).

Prest

Som domprost i Lund deltok han som advokat for Erik Plogpenning i konsilet i Lyon i 1245, men talte for Niels Stigsen (biskop i Roskilde) mot kongens ønske og fikk deretter beslaglagt både sine kirkelige innkomster og sitt arvegods. Erlandsen ble senere forlikt med kongen.

Biskop av Roskilde, erkebiskop av Lund

Paven utnevnte ham i 1250 til biskop av Roskilde, og han fikk deretter på pavens foranledning utlevert sitt gods og byen København. København fikk av ham sin første stadsrett i 1254, og samme år ble han erkebiskop i Lund.
Strid med kongen: Erkebiskop Erlandsen kom i strid med den danske kongen (på den tiden lå Skåne under Danmark) om en rekke kirkelige forhold (bl.a. geistlige ledingsbyrder, skattebyrder, erkebispens lensplikt og bispevalgene). Jakob Erlandsen opprettet skoler i Roskilde og Lund og fikk ved kirkemøtet i Vejle i 1256 vedtatt, at riket ville bli pålagt interdikt, såfremt en biskop ble fengslet eller led overlast med kongens formodede samtykke.
Under striden med kongen ble erkebispestolen fratatt alle privilegier. Han nektet å krone tronfølgeren og gikk i forbund med kongens fiender. Kristoffer I fengslet ham i 1259, men han ble frigitt av Kristoffers enke, dronning Margarete Sambiria. Han fortsatte sine stridigheter med kongemakten, men oppholdt seg mest i nabolandene. I 1272 fremla han sin sak for paven i Roma, hvor det ble oppnådd forlik med kongen.
Jakob Erlandsen døde på Rügen på vei hjem fra Roma i 1274, og det er senere blitt antydet at han ble myrdet med en pil fra en armbrøst. Det har dog intet hold i virkeligheten. Han ble begravet i fransiskanernes klosterkirke i Lund. Embedet i Lund overgikk til hans bror Erland Erlandsen.
Bikirer

Bygning

Pikirene viser en underlig kombinasjon av trekk som bare finnes hos noen få grupper strålefinnefisker, enkelte fossile funn og blant kjøttfinnefiskene. De har tykke, harde skjell bestående av solide beinskjell dekket med ganoin som gir dem et emaljeaktig utseende. På ryggen har de 8-15 småfinner i stedet for en enkel ryggfinne. Hver av disse har en skarp pigg. Kjevestrukturen ligner mer på tetrapoder enn på egentlige beinfisker.
Svømmeblæren fysostom og fungerer som rudimentære lunger, og gjør dem i stand til å hente oksygen fra luften når de er i oksygenfattige vann. Gjellene sitter bak et gjellelokk som hos alle beinfisk, men de har også et åpent sprøytehull slik som man finner hos haier. I motsettning til alle andre fisker mangler de den bakre gjellebuen, slik at de bare har fire gjellebuer.
Bikirer har vært brukt som modeller for hvordan de firbeinet virveldyrenes forfedre har levd og beveget seg. De bruker for det meste halen når den svømmer, men kan ta seg fram på grunt vann med brystfinnene. Finnene sitter på en liten stilk med bein og muskulatur slik som hos kjøttfinnefiskene. Bikirer som har blitt holdt på land utvikler evnen til å ta seg fram med finnene, og skulderbladene, gjellebeina og knoklene i finnene utvikler seg mer slik de gjorde hos forløperne for de tidligste panserpaddene.

Levevis

Som lungefisk og amfibier har de et tydelig larvestadie der yngelen har ytre gjeller, men disse er antatt å være konvergent evolusjon. Maksimal lengde blant disse artene er rundt 90 cm, skjønt de færreste blir lengre enn 30 cm.
Bikirer er populære fisk i offentlige og store private akvarier.
De er rovfisker, men er ellers fredelige og relativt rolige. De holder seg stort sett på bunnen, og er gode naboer for andre arter som er store eller raske nok til å ikke regnes som bytte.
Noen akvarister har observert at harniskmaller kan angripe bikirer og suge seg fast på huden deres.
Båtsportkart

Båtsportkart er en kartserie som dekker kysten fra Göteborg til Steinkjer. Kartene er i målestokk 1:50 000 og er påført tilleggsinformasjon spesielt beregnet på fritidsflåten. Dette gjelder for eksempel opplysninger om båthavner, lege, badeplasser, toaletter, friarealer, skjærgårdsparker og fuglereservater.
Kartene inneholder den samme eksakte informasjonen om dybdeforhold og farvannets oppmarkering/sjømerker som et normalt sjøkart, men er ikke offisielle utgivelser fra Sjøkartverket. Båtsportkart er for dagsturer, ferier, seilaser og konkurranser.
Kartmappene består av 7-12 kartblad pr mappe i størrelse 46 x 36 cm. Kartbladene leveres i en plastmappe som beskytter kartene mot regn og sjøsprøyt.
Båtsportkartene ble frem til 2005 utgitt av Statens kartverk, da Ugland IT Group overtok utgivelsen. I over 20 år har båtsportkartene vært revidert hvert annet år. I 2010 blir hele serien revidert og modernisert, der det vil være litt mer kartinformasjon for landområdene.
Kåre Kivijärvi

Bakgrunn

Kivijärvi tok realskoleeksamen i 1955 og gikk deretter i fotolære mens han i årene 1956–58 arbeidet som fotojournalist i Vestfinnmark Arbeiderblad. Han ble han anbefalt av Halvor Brox å studere under Otto Steinert i Saarbrücken hvor Kivijärvi var i årene 1958-60. Steinert var en av den tidens mest ansette lærere i kunstnerisk fotografi. Dette skulle få stor betydning for Kivijärvi. Han var også svært inspirert av Henri Cartier-Bresson. I studietiden foretok han studiereiser til Sør-Tirol, Belgia, Frankrike og Spania.
Han avtjente deretter verneplikten i Luftforsvaret som fotograf.

Virke

Kivijärvi var kven og kunne finsk. Fra 1962 arbeidet han i avisen Helsingin Sanomat og tidsskriftet Vikku. 
Han er mest kjent for dokumentariske serier fra læstadianere i indre Billefjord (1962), fra Bakhtapur i Nepal, fra India og Afghanistan, fra inuit-liv på Øst-Grønland (1966) og fiskerliv i Barentshavet.
Bärbel Bohley

Bakgrunn

Bärbel Bohley ble født som datter av Fritz og Anneliese Brosius. NEtter sin abitur i 1963 tok hun utdannelse som industrikjøpmann og artbeidet deretter med lærlingsutdannelse. Fra 1969 studerte hun ved Kunsthochschule Berlin-Weißensee, hvorfra hun i 1974 fikk eksamen som malerinne. 
I 1970 giftet hun seg med maleren Dietrich Bohley og de fikk en sønn samme år. Fra 1974 arbeidet hun som frittstående kunstnerinne; etter eget utsagn betraktet hun  Francisco de Goya og Käthe Kollwitz som sine forbilder.

Borgerrettighetsaktivist

I 1982 grunnla hun den uavhengige gruppen Frauen für den Frieden, og ble derfor et år senere ekskludert fra distriktsledelsen i billedkunstnerforbundet og fengslet på grunn av «landsforræderisk nyhetsformidling». Stasi anklaget henne bl.a. for å ha hatt kontakt med det vesttyske partiet De grønne. Hun fikk også utreiseforbud og yrkesforbud.
Fra midten av 1980-tallet engasjerte Bohley seg sterkt for grunnleggende menneskerettigheter som meningsfrihet og forsamlingsfrihet, og deltok i grunnleggelsen av Initiative Frieden und Menschenrechte. I 1988 ble hun arrestert av Stasi og mot sin vilje utvist til Vest-Tyskland. Etter seks måneder i Storbritannia kom hun tilbake til DDR, og tok i 1989 initiativ til borgerrettsbevegelsen Neues Forum. Hun var første undertegner av oppropet «Die Zeit ist reif», som krevde grunnleggende endringer i DDR.

Etter Tysklands samling

I 1990 okkuperte hun sammen med andre aktivister det tidligere Stasi-hovedkvarteret, og forlangte å få se mappen sin. Etter å få fått utlevert mappen anklaget hun lederen for PDS-gruppen i Forbundsdagen, Gregor Gysi, for å ha vært Stasi-angiver. Gysi hadde vært hennes advokat i DDR mens hun var fengslet. I 2004 var Bohley toppkandidat for Neues Forum ved Europavalget, og i 2002 støttet hun det liberale FDP.
Bärbel Bohley har for sitt arbeid for den fredelige revolusjonen i DDR mottatt Tysklands fortjenstkors (1994) og den tyske nasjonalprisen (2000). Fra 1996 har hun også engasjert seg i konfliktene i det tidligere Jugoslavia, og ledet et gjenoppbygningsprogram i Sarajevo og organiserte flyktningers retur til hjemmene på vegne av den internasjonale høye representanten for Bosnia og Hercegovina. Hun grunnla også hjelpeorganisasjonen Seestern, som hjelper barn fra bosniske flyktningefamilier med støtte fra det tyske utenriksdepartementet og bistandsdepartementet
Bärbel Bohley bodde i nærheten av Split i Kroatia, og var gift med den bosnisk-hercegovinske læreren Dragan Lukic.
Bajaurdistriktet

Bajaur, Bajur eller Bajour (باجوړ) er et distrikt i Khyber Pakhtunkhwa, Pakistan. Fra 1951 var det et av Pakistans føderalt administrerte stammeområder (FATA). Gjennom innlemmingen av FATA i Khyber Pakhtunkhwa den 31. mai 2018, ble det et distrikt. Ifølge folketellingen i 2017, hadde distriktet en befolkning på 1,093,684 personer. Distriktet grenser mot Afghanistan's provins Konar med en 52 km grense. Administrativt sentrum er byen Khaar.
UltraSPARC T2

Virtualisering

I likhet med UltraSPARC T1, støtter UltraSPARC T2 Hyper-Privileged execution mode. SPARC Hypervisor kjører i denne modus og kan partisjonere et T2 system i 64 logiske enheter. UltraSPARC T2 kan dele systemet opp i 128 logiske enheter. Hver enkelt av disse kan kjøre en uavhengig operativsystem instans.

T2 Plus Compute Cluster

High Performance Computing Virtual Laboratory (HPCVL) i Canada er bygd omkring en regneklynge som benytter 78 Sun SPARC Enterprise T5140 tjenere. Med to 1.2GHz T2 Plus prosessorer i hver T5140 tjener, kan dette cluster utføre nesten 10,000 tråder parallelt.
Ancognatha jamesoni

Utseende

En middelsstor (ca. 20 millimeter), avlang, blank hornbille. Pronotum og dekkvinger er gulbrune, gjerne med mer eller mindre utbredte, mørke midtpartier. Den har ikke horn på hodet eller groper på pronotum, som vanlig hos Cyclocephalini kan hannen kjennes på at den har utvidete forføtter og særlig påfallende store klør på forbeina. Undersiden er tett kledt med korte, gule hår. Hodet har en spiss "snute".

Levevis

De fleste av artene lever i høyereliggende områder. De kommer gjerne til lys om natten. Forøvrig er lite kjent om biologien deres.

Utbredelse

Arten er utbredt i Ecuador.
Erichsens konditori

Erichsens konditori var et konditori i Nordre gate i Trondheim fra 1856 til 2007. Ernst Erichsen grunnla familiebedriften Erichsens konditori og kafé, som den gang lå rett bak Vår Frue kirke. Med bakgrunn fra konditorskole i Tyskland og byens første sjokoladefabrikk leverte han varer fra Vardø i nord til Lillehammer i sør. Eksempelvis til kroningen av kong Karl XV i 1860 leverte Ernst Erichsen den store kroningskaken. Det samme gjorde han i 1873 til kroningen av kong Oscar II. Med etableringen av Freia og Nidar ble konkurransen for stor, og fabrikken nedlagt og driften ble bare konditori, kafé og butikk.
I 1886 tok sønnen og senere stortingsmann Ole Erichsen over driften. I 1912 kjøpte han gården i Nordre gate 8 og flyttet konditoriet dit. Det ble bygd om og åpnet i 1914. Hans sønn Odd Erichsen overtok driften i 1920 og igjen hans sønn, Eyolf Erichsen fulgte som leder fra 1949. I 1985 tok femtegenerasjons Ole Erichsen over driften.
I 2007 ble familiebedriften lagt ned etter 151 års drift, og kafeens inventar og gjenstander ble solgt på auksjon.
Gurkhabrigaden

Gurkhabrigaden (Brigade of Gurkhas) er en brigade i den britiske hæren bestående av nepalske gurkhasoldater.
Den britiske hæren har rekruttert gurkhaer fra Nepal siden 1800-tallet. De første gurkhaene var leiesoldater i Det britiske ostindiske kompani etter krigen i Nepal fra 1814 til 1816. Britene hadde blitt imponert over gurkhaenes ferdigheter og oppmuntret dem til å verve seg til kompaniets tjeneste.
Etter internasjonal rett er britiske gurkhaer ikke leiesoldater. De er fullt integrerte soldater i den britiske hæren, opererer i Gurkhabrigadens faste avdelinger og følger de lover og forskrifter som alle britiske soldater er underlagt.
Offiserene i Gurkhabrigaden er britiske; alle som ønsker å bli utnevnt til offiser i den britiske hæren må bli britiske statsborgere. Mange av offiserene er imidlertid tidligere gurkhasoldater.
Split (film)

Handling

Kevin (McAvoy), en mann med 23 ulike personligheter, bortfører tre tenåringspiker. Mens de holdes fanget – og forsøker å rømme – møter pikene de ulike personlighetene som bor i kidnapperen, blant annet en sofistikert dame og en ni år gammel gutt. Marerittet eskalerer ytterligere idet Kevins 24. personlighet, kalt «Beast», begynner å manifestere seg.
Tyrkisk angora

Generelt

Denne katten er grasiøs og atletisk, med sped benstamme og silkemyk pels, og er en rase som passer godt i dag. Den lille til middels store katten har ingen underpels, og pelsen skinner når den beveger seg. Den finnes i alle farge- og mønstervarianter, bortsett fra dem som kan tyde på hybridisering. De er livlige og blir ansett som morsomme av oppdrettere. Enkelte skriftlige kilder om rasen gjentar fremdeles den usannsynlige hypotesen om at den stammer fra den ville Pallas-katten; tartarene skal ha temmet Pallas-katten og brakt den til Tyrkia. Tyrkerens halvlange pels er muligens et resultat av en mutasjon for hundrevis av år siden i en isolert tamkattpopulasjon i Sentral-Asia.

Opprinnelse

Rasen oppsto på 1400-tallet. Angorakatter fra Tyrkia kom først til Frankrike og Storbritannia på 1600-tallet. På begynnelsen av 1900-tallet hadde utkryssavl til andre langhårsraser faktisk ført til utslettelse av rasen utenfor Tyrkia. Rasen ble reddet takket være et avlsprogram i Ankaras zoologiske hage. Rasen er nå beskyttet i Tyrkia. Oppdrettere i Sverige, Storbritannia og USA importerte katter fra Tyrkia etter andre verdenskrig og startet et vellykket avlsprogram.

Utseende

Hodet har en myk trekant, med smal snute som fortsetter ansiktets linjer, uten pinch ved værhårsputene. Øyefargen er ikke avhengig av pelsfargen, men på utstillinger anses det at øynene og pelsfargen må gå i harmoni med hverandre.
Tanga (by)

Historie

Tanga ble i 1889 valgt som det militære støttepunktet for Tysk Østafrika og ble et administrasjonssentrum med bystatus for distriktet i 1891 etter at tyskerne hadde tatt kontroll over hele kystområdet fra sultanen av Zanzibar i april 1891.
Den lokale økonomien var basert på sisal, som var blitt innført til kolonien mange år tidligere, og befolkningen i området vokste raskt. Byen ble også endestasjonen for Usambara-toglinjen som gikk i innlandet til byen Moshi ved foten av Kilimanjaro.
Navnet Tanga kommer fra ordet for gård eller dyrket land i flere av de lokale språkene, blant annet Sambaa, Bondei og Zigua. Tanga ga navn til Tanganyika, det området som i 1964 slo seg sammen med øya Zanzibar og ble dagens Tanzania.
Som den kystbyen som var nærmest Kenya, kom Tanga i frontlinjen ved utbruddet av første verdenskrig. 4. november 1914 gikk britiske soldater til angrep i det som skulle bli slaget ved Tanga som ble utkjempet rundt 5 km sør for byen. Byen ble ikke erobret av britene for 7. juli 1916.
Fiskefjorden (Tjeldsund)

Fiskefjorden (også skrevet Fiskfjorden, uttales Feskfjorden) er en fjord på østsiden av Hinnøya. Fjorden ligger i Tjeldsund kommune, på vestsiden av Tjeldsundet. Den sørvestlige ytterdelen av fjorden ligger i Lødingen kommune.
Europavei 10 går langs Fiskefjorden. Det har vært lansert ideer om en 6 kilometer lang tunnel mellom Fiskfjorden og Kanstadbotn, til erstatning for den bratte og svingete veien mellom Kåringen og Kanstad.
Fra Fiskefjorden har Den Norske Turistforening merket løype til hytta Toralfsbu midt på Hinnøya.
Snorre Sturlason skriver at Sigurd Slembe holdt seg skjult i en steinheller i Fiskfjorden en vinter.
Marineminnesmerket i Laboe

Marine-Ehrenmal Laboe (marineminnesmerket i Laboe) var opprinnelig et minnesmerke for tyske marinesoldater som falt under første verdenskrig. Minnesmerket ble ferdigstilt i 1936 og innviet av Adolf Hitler og viseadmiral Adolf von Trotha 30. mai 1936 på 20-årsdagen for Jyllandsslaget. I 1954 ble minnesmerket tilegnet sjøkrigens falne fra alle nasjoner. Tårnet som er 72 meter høyt og rager 85 meter over havet, er bare en del av minnesmerket. Nedenfor tårnet ligger ubåten «U995» fra andre verdenskrig som museumsskip. Minnesmerket er en viktig turistattraksjon, og tyske marinefartøy som passerer stanser alltid for å ære de falne soldatene.
Jury Chechi

Biografi

Chechi er født i Prato i Toscana). Han vant gull i ringer under Sommer-OL 1996 i Atlanta, og bronse under Sommer-OL 2004 i Athen. Denne bronsen vant han i en alder av 35 år, etter sitt comeback som turner, og var da 10-15 år eldre enn de fleste av konkurrentene. 
Han dominerte i sin spesialgren, som var ringer, på 90-tallet. Han fikk derfor tilnavnet "The Lord of the Rings" (Ringenes Herre). Imidlertid kunne han ikke delta under Sommer-OL 1992 i Barcelona og OL i Sidney fire år senere på grunn av skader. Han har vunnet 5 gull og to bronse under VM i turn, og to bronse under EM. 
I åpningsseremonien under lekene i Athen i 2004 var han Italias flaggbærer, og han deltok også i åpningsseremonien under vinter-OL 2006 i Torino.
Jury skapte diskusjoner under OL i 2004, da han tok sølvmedaljevinneren i ringer, Jordan Jovtchev i hånden og gratulerte ham, samtidig som han signaliserte at det var han selv som burde ha vunnet gullet.
Nordisk institutt for studier av innovasjon, forskning og utdanning

Historikk

NIFU kan spore sin historie tilbake til 1950-tallet, senere til opprettelsen av Norges allmennvitenskapelige forskningsråds (NAVF) utredningsavdeling, deretter NAVFs utredningsinstitutt i 1969. Instituttet var tilknyttet NAVF fram til opprettelsen av Norges forskningsråd ved årsskiftet 1992-93. 1. januar 1996 ble Utredningsinstituttet for forskning og høyere utdanning omgjort til stiftelse av Norges forskningsråd under navnet NIFU. Organisasjonen spesialiserte seg på statistikk, utredninger og forskning knyttet til høyere utdanning. 
Senter for innovasjonsforskning (STEP) ble opprettet som ekstern forskningsgruppe av det tidligere Norges Teknisk-Naturvitenskapelige Forskningsråd (NTNF) i 1991 for å støtte utformingen av nasjonal forskningspolitikk med forskning, analyse og rådgiving knyttet til innovasjon og teknologisk endring. I 1994 ble STEP omorganisert som en selvstendig stiftelse. I 2003 ble STEP en del av SINTEF Teknologiledelse. Høsten 2003 henvendte STEP seg til Norsk institutt for forskning og utdanning (NIFU) med tanke på å fusjonere.
I 2004 fusjonerte Norsk institutt for forskning og utdanning (opprinnelig NIFU) og Senter for innovasjonsforskning. Fra 2004 til høsten 2010 het den Stiftelsen Norsk institutt for studier av forskning og utdanning Senter for innovasjonsforskning (NIFU STEP). Høsten 2010 ble navnet forenklet til NIFU.
Grunnkretser i Tolga kommune

Grunnkretser i Tolga kommune er delområder og grunnkretser som seksjonerer Tolga kommune, Hedmark, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Dynamisk programmering

Dynamisk programmering (DP) er en teknikk for å løse en bred klasse problemer effektivt. Metoden innebærer å dele opp et komplisert problem, for så å løse de overlappende delproblemene på en måte slik at hvert delproblem kun blir løst en gang. Dynamisk programmering er en av de mest brukte og viktigste generelle teknikkene for å utvikle gode algoritmer til dataprogrammer.

Eksempler

Nedenfor er et eksempel.
Domenico di Bartolo

Domenico di Bartolo (født 1400/1404 i Asciano, død 1445/1447 i Siena) var en italiensk maler tilhørende Sienaskolen og virksom i Siena. Hans kanskje mest kjente verk er «Sigismondo del Lussemburgo», en freske utført for Siena Domkirke i 1434.
Hans Conrad Leipelt

Bakgrunn

Leipelt ble født i Wien. Faren var sivilingeniør, og moren Katharina var kjemiker. Hun var evangelisk kristen, men med jødiske foreldre ble hun etter Nürnberglovene regnet som jøde. I 1925 flyttet familien til Hamburg, hvor sønnen i 1938 tok sin abitur, etterfulgt av tjeneste i reichsarbeitsdienst og Wehrmacht.

Annen verdenskrig

Under felttoget i Frankrike ble han i juni 1940 dekorert med Jernkorset av annen klasse og Panserødeleggelsesmerket. Senere samme ble han år dimittert i unåde fordi han var Mischling (= halvjøde) av første grad, i og med at moren nå ble regnet som jødisk.
Høsten 1940 begynte han på kjemistudier ved Universität Hamburg, og i vintersemesteret 1941/1942 gikk han over til Ludwig-Maximilians-Universität München der han studerte under Heinrich Otto Wieland. Dette var mulig fordi Wieland som nobelprisvinner i 1927 hadde en viss handlefrihet, og dermed kunne benytte det kjemiske instituttet som et fristed for halvjøder. 
Vintersemensteret 1941/42 flyttet Leipelt dermed til München sammen med sin forlovede Marie-Luise Jahn, men selv om de dermed befant seg i samme by som Hans Scholl, traff de aldri ham eller andre fra Den hvite rose.

«Den hvite Rose»

I februar 1943 fikk Leipelt fatt i Den hvite roses sjette løpeseddel, og sammen med Marie-Luise lagde han kopier av den på en skrivemaskin. De spredde den så i Hamburg. Mens de samlet inn penger til enken etter professor Kurt Huber, ble de angitt og arrestert.
13. oktober 1944 ble Leipelt dømt til døden av Volksgerichtshof i Donauwörth, mens Jahn fikk tolv års tukthus. Han ble henrettet ved giljotinering i Stadelheimfengselet den 29. januar 1945. Hans mor ble etter reglene for Sippenhaft (= slektshefte, dvs at slektninger heftet for/stod ansvarlige for lovbrudd begått av andre i familien) arrestert og satt i Fuhlsbüttel-fengselet, der hun hengte seg.
Alliance Boots

Utvikling i Norge

Det tidligere selskapet Alliance Unichem kjøpte opp norske apotek for å danne en egen apotekkjede etter at den nye apotekloven trådte i kraft i 2001. I Norge fantes 138 Alliance-apotek (2008). 
I 2006 fusjonerte Alliance Unichem og Boots til det nye selskapet Alliance Boots som nå (2014) har navnet Boots Norge AS. 
I 2007 åpnet selskapet som første apotekkjede i Norge egen nettbutikk. Norges første «nettapotek» selger ikke legemidler (forbudt i Norge), og er derfor basert på handelsvarer fra apotek- og bandagistsortimentet, kosmetikk og hudpleieprodukter. 
I 2008 åpnet de første Boots-apotekene i Norge; Bootsapotek Lillestrøm. Fra 2008 til 2011 ble så godt som alle Allianceapotekene bygget om til Bootsapotek og per juni 2012 har selskapet 146 Bootsapotek og ett Allianceapotek.

Logo

Allianceapotekenes første logo besto av fire piler som skulle symbolisere kjerneverdiene. Den ble videreutviklet til en logo bestående av to hjerter som til sammen danner et kors og har en noe klarere symbolikk.

Grossistvirksomhet

Alliance Boots eier grossistfirmaet Alliance Healthcare som leverer legemidler og andre varer til apotek, bandagister og kommunale sykehjem. Selskapet endret navn fra Holtung AS til Alliance Healthcare i 2009.